കേരളത്തിലല്ല ജനിച്ചതെന്ന സര്ക്കാര് വാദം തള്ളി തമിഴ്നാട് സ്വദേശികളുടെ മകള്ക്ക് ജനന സ്ഥല സര്ട്ടിഫിക്കറ്റ് നിഷേധിച്ച ഉത്തരവ് ഹൈക്കോടതി റദ്ദാക്കി കൊച്ചി: തമിഴ്നാട്ടുകാരായ മാതാപിതാക്കളുടെ തൂത്തുക്കുടിയില് ജനിച്ച മകള്ക്ക് ജനന സ്ഥല സര്ട്ടിഫിക്കറ്റ് നിഷേധിച്ച ചൂര്ണിക്കര വില്ലേജ് ഓഫിസറുടെ ഉത്തരവ് ഹൈക്കോടതി റദ്ദാക്കി. ആലുവ തായിക്കാട്ടുകരയില് താമസിക്കുന്ന വിന്സി ദിനകരന് വിദ്യാഭ്യാസ ആവശ്യത്തിനുള്ള സര്ട്ടിഫിക്കറ്റ് നിഷേധിച്ചച്ചെന്നു ചൂണ്ടിക്കാട്ടി സമര്പ്പിച്ച ഹര്ജിയാണ് ജസ്റ്റീസ് പിബി സുരേഷ് കുമാര് പരിഗണിച്ചത്. പെണ്കുട്ടിക്ക് ഉടന് സര്ട്ടിഫിക്കറ്റ് നല്കാന് കോടതി ഉത്തരവിട്ടു. ഹര്ജിക്കാരി കേരളത്തിലല്ല ജനിച്ചതെന്നും മാതാപിതാക്കള് തമിഴ്നാട്ടുകാരാണന്നും നിയമപരമായി സര്ട്ടിഫിക്കറ്റ് നല്കാനാവില്ലന്നും സര്ക്കാര് ബോധിപ്പിച്ചു. എന്നാല് ഹര്ജിക്കാരിയുടേയും മാതാപിതാക്കളുടേയും ജന്മസ്ഥലം കേരളമല്ലന്ന വസ്തുത മാത്രം കണക്കിലെടുത്താല് പോരെന്ന് കോടതി നിരീക്ഷിച്ചു. പെണ്കുട്ടിയുടെ പിതാവ് ഇരുപത്തേഴ് വര്ഷമായി ഇവിടെ താമസക്കാരനാണന്നും സാമൂഹിക സാഹചര്യങ്ങളാല് കേരളത്തിലേക്ക് ദത്തെടുക്കപ്പെട്ടയാളാണെന്നും സര്ട്ടിഫിക്കറ്റിന് അര്ഹതയുണ്ടെന്നും കോടതി വ്യക്തമാക്കി.